Author: .
Company: Úrad vlády SR

P r e d k l a d a c i a    s p r á v a

	Slovenská republika sa stala po rozdelení bývalej Českej a Slovenskej Federatívnej Republiky vlastníkom jednej tretiny pohľadávok štátu voči zahraničiu, ktoré vznikli v období existencie Československej socialistickej republiky a Českej a Slovenskej Federatívnej Republiky.
	Vychádzajúc z podpísaného „Dodatku č. 1 k Dohode medzi vládami Slovenskej republiky a Českej republiky o prevode vládnych pohľadávok voči zahraničiu do kompetencie Slovenskej republiky a Českej republiky a  o  zabezpečení vnútorného financovania poskytnutých vládnych úverov zo dňa 7. apríla 1993“ ako aj „Protokolu medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu“ zo dňa 1. februára 1999, Ministerstvo financií Slovenskej republiky predkladá Vláde Slovenskej republiky na prerokovanie a schválenie materiál „Návrh na vysporiadanie pohľadávok Slovenskej republiky voči Jemenskej republike“.
	Podstatou predloženého návrhu na vysporiadanie pohľadávok Slovenskej republiky voči Jemenskej republike je iniciatíva jemenskej strany, ktorá v roku 1999 predložila veriteľským štátom projekt celkového vysporiadania jemenských dlhov voči týmto štátom nazvaný Výzva k veriteľom na predloženie ponúk týkajúcich sa odpredaja oprávneného dlhu verejného sektora Jemenskej republiky. Projekt predpokladá vysporiadanie pohľadávok všetkých veriteľských štátov (včítane Slovenskej republiky) za predom stanovených podmienok a s využitím finančných prostriedkov vyčlenených na tento účel medzinárodnými finančnými inštitúciami a niektorými štátmi. Projekt vysporiadania bude realizovaný prostredníctvom inštitúcií sídliacich mimo územia Jemenskej republiky, tzv. agenta uzatvárajúceho obchod a platobného agenta.
	Vzhľadom k tomu, že Ministerstvo financií Slovenskej republiky napriek aktivitám zameraným na uznanie výšky pohľadávok a odsúhlasenie stavov na bankových účtoch nedosiahlo s Jemenskou republikou dohodu o spôsobe vysporiadania týchto pohľadávok, odporúča Ministerstvo financií Slovenskej republiky Vláde Slovenskej republiky schváliť predložený materiál „Návrh na vysporiadanie pohľadávok Slovenskej republiky voči Jemenskej republike“.